EU's blå flag med gule stjerner kan i fremtiden igen blive hejst på Christiansborg.

Et flertal i Folketingets præsidum har nemlig vedtaget at ændre flagregler for Folketinget.

Der vil blive flaget med EU-flag på Europadagen den 9. maj.

Også FN-dagen den 24. oktober vil blive markeret med flag.

Det var Folketingets tidligere formand Pia Kjærsgaard, der satte en stopper for at flage med EU-flaget fra Christiansborg. Men et nyt flertal har altså ændret den beslutning. Det møder kritik fra Pia Kjærsgaard.

- Det danske parlament skal naturligvis flage, men det skal vi gøre med nationale flag - ikke med institutionsflag. For mig er det ikke et flag. Det er forkert, at man ikke kun flager med de nationale flag. Det ville give mening, det her giver ikke mening.

Det er kun en dag om året, at der kan flages med EU-flaget. Er det så stort et problem?

- Ja, det synes jeg. Ellers er vi derude, hvor vi siger, at alt er lige meget. Det er helt klart en markering, siger Pia Kjærsgaard.

Kan ikke gøre alle tilfredse

Folketingets formand Henrik Dam Kristensen (S) vil gene markere de institutioner, som Danmark er en del af.

- Vi vender tilbage til den praksis, der har været før. Det er nogle institutioner, som Danmark er med i, som det er værd at flage for, og som betyder noget for Danmark i dagligdagen. Det var der et flertal i præsidiet, som var enig i.

Der er mange følelser på spil, når det kommer til flag og Christiansborg?

- Ja, det er der, og det var der også, da man afskaffede det. Der var der mange, der var kede af. Man kan med den slags ting aldrig gøre alle folk 100 procent tilfredse, siger Henrik Dam Kristensen.